Tisinec

Tisinec je obec na Slovensku v okrese Stropkov.

 Dejiny 
Obec sa spomína v roku 1379, keď kráľ Ľudovít I. potvrdil výmenu majetkov, pri ktorej šľachtici z rodu Ákoš dali panstvo Stročín šľachticom Cudarovcom. Majetkovou súčasťou bola aj dedina Tisinec. Pri výmene majetkov vznikli prvé správy o Tisinci. Z ich obsahu je zrejmé, že tunajšie sídlisko jestvovalo už pred rokom 1379. V 15. – .16. storočí bola obec nepretržite majetkovou súčasťou panstva Makovica. Slovenský názov korení v slovenskom pomenovaní ihličnatého stromu tis, ktorý hojne rástol v tejto časti doliny Ondavy ešte pred vznikom miestného sídliska.

 Symboly obce 
Erb: V červenom poli štítu na žltej (zlatej) pôde stojaci biely (strieborný) kosec so žltým (zlatým) kosiskom a bielou (striebornou) kosou, po stranách s troma a dvoma žltými (zlatými) obilnými klasmi.

Štít:  neskorogotický

Podkladom pre tento návrh bola obecná pečať, pochádzajúca z druhej polovice 19. storočia. Odtlačok pečate z roku 1868 je uložený v Krajinskom archíve v Budapešti v zbierke pečatí. V strede pečate je vyobrazená stojaca mužská postava, v ľavej ruke drží kosu s tromi obilnými klasmi na jednej a dvomi na druhej strane. V obvode sa nachádza rukopis s názvom Tisinecz – Kkozség (atalos) Pecsétje 1868.

Vlajka obce

Pozostáva z šesť pozdĺžnych pruhov vo farbách bielej, žltej a červenej. Vlajka má pomer strán 2:3 a ukončená je trom cípmi, t.j. dvoma zástrihmi siahajúcimi do tretiny jej listu.

 Politika 
Zastupiteľstvo tvorí 5 poslancov.

 Kultúra a zaujímavosti 
 Pamiatky 
 Rímskokatolícky Kostol obetovania Panny Márie, jednoloďová barokovo-klasicistická stavba s polkruhovým ukončením presbytéria a predstavanou vežou, asi zo začiatku 19. storočia.  Obnovou prešiel v rokoch 1869 – 1873, 1913 a po druhej svetovej vojne. Ostatnou obnovou prešiel v roku 2010. Interiér je zaklenutý pruskými klenbami. Nachádza sa tu eklektický oltár z doby obnovy kostola. Na západnej strane lode je murovaná empora na pilieroch. Fasády sú členené lizénovým rámovaním a oknami s polkruhovým záklenkom. Veža je členená kordónovou rímsou a lizénovými rámami, ukončená je korunnou rímsou s trojuholníkovými štítmi a ihlancovou helmicou. Nad vstupom je termálne okno. 

 Palkov vodný mlyn, technická pamiatka, jednopodlažná stavba na pôdoryse obdĺžnika, z roku 1765.  V súčasnosti táto pamiatka chátra.

 Židovský cintorín založený v druhej polovici 17. storočia. 

 Pravidelné podujatia 
V obci sú skoro pravidelné kultúrne posedenia so staršími občanmi, obecné plesy pre tunajších aj pre rodákov z obce, podujatia ako sú: deň matiek, deň detí, športové dni pre všetkých, Mikuláš a podobne.

 Hospodárstvo 
 Dôležité firmy 
 fabrika tehelňa, ktorá bola do roku 1992 vo vlastníctve obce Tisinec.
 meteorologická stanica

 Školstvo 
V budove Obecného úradu a Kultúrneho domu v Tisinci z roku 1999 v ktorej je umiestená Materská škola.

 Šport 
Dominantou športu v obci Tisinec je futbal. Masovo sa začal organizovať v roku 1947. Vybudovalo sa prvé futbalové ihrisko pri rieke Ondava v lokalite Viriku.

 Referencie 

 Iné projekty 

 Externé odkazy 



Kategória:Obce okresu Stropkov